**УТВЪРДИЛ:**

**КМЕТ НА ОБЩИНА ЕЛХОВО /П/**

**/ПЕТЪР ГЕНДОВ/**

**О Б Я В Л Е Н И Е**

**ПО РЕДА НА ЧЛ. 26, АЛ. 3 ОТ ЗАКОНА ЗА НОРМАТИВНИТЕ АКТОВЕ**

**НА**

**ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 14 ЗА ОПРЕДЕЛЯНЕ РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА ЕЛХОВО**

В изпълнение разпоредбата на чл. 26, ал. 3 от Закона за нормативните актове, във връзка с чл. 77 от Административнопроцесуалния кодекс и с оглед гарантиране принципите на обоснованост, стабилност, откритост и съгласуваност, на 08.07.2024г. са предприети съответните законосъобразни действия относно публикуване на интернет страницата на Община Елхово и на стената за обществен достъп в сградата на общинска администрация на проект на Наредба за изменение и допълнение на Наредба № 14 за определяне размера на местните данъци на територията на община Елхово.

**МОТИВИ**

**към Проект на Наредба за изменение и допълнение на Наредба № 14 за определяне размера на местните данъци на територията на община Елхово**

**Съгласно изискванията на чл. 28 от Закона за нормативните актове**

**1. Причини, които налагат приемането на Наредба за изменение и допълнение на Наредба № 14 за определяне размера на местните данъци на територията на община Елхово.**

Съгласно разпоредбата на чл. 1, ал. 2 от Закона за местните данъци и такси (ЗМДТ), общинският съвет определя с наредба размера на местните данъци при условията, по реда и в границите определени с него. С оглед защита на обществения интерес законодателят е установил минимален и максимален размер за всеки местен данък.

Причината, която налага приемането на Наредба за изменение и допълнение на Наредба № 14 е приетото изменение в чл. 61с в Закона за местните данъци и такси, обнародвано в ДВ, бр. 18/2020 г. и промяната в чл. 123 от Закона за туризма, обнародвано в ДВ, бр. 17/2020 г. Промените се отнасят до промяна в начина на определяне на размера на туристическия данък на територията на община Елхово като типовете места за настаняване са определени в клас „А”, в който попадат хотели, мотели, апартаментни туристически комплекси, вилни селища, туристически селища и вили. В клас „Б” попадат семейни хотели, хостели, пансиони, почивни станции, къщи за гости, бунгала и къмпинги. Създава се нов клас „В”, в който попадат стаи за гости и апартаменти за гости. Преобладаваща част от лицата, предлагащи нощувки в гр. Елхово, които дължат туристически данък са регистрирали стаи за гости. В чл. 123, ал. 2 и ал. 3 от Закона за туризма е посочено и в какви категории се категоризират местата за настаняване клас „А” и клас „Б” – от „една звезда” до „пет звезди”.

На основание чл. 61с, ал. 1 от ЗМДТ, общинският съвет определя с наредбата по чл.1, ал.2 размера на туристическия данък в граници от 0,20 лв. до 3,00 лв. за всяка нощувка съобразно населените места в общината и категорията или регистрацията на местата за настаняване.

В чл.61т от ЗМДТ е регламентирано, че реализираните приходи от този вид местен данък се разходват за мероприятия по чл. 11, ал. 2 от Закона за туризма.

В предложения проект на Наредба за изменение и допълнение на Наредба № 14 за определяне размера на местните данъци на територията на община Елхово се предвижда увеличение в размера на туристическия данък, като по този начин ще се разшири базата за формиране на собствени приходи в Общинския бюджет за успешно осъществяване на мероприятията по чл. 11, ал. 2 от Закона за туризма, без да бъдат засегнати интересите на всички данъкоплатци в Община Елхово, а само на определен кръг от тях – на предлагащите нощувки. Размерът на туристически данък в община Елхово не е променян от 2011 г. при общоизвестни данни за увеличение на цените на суровини, материали и работна ръка. Официално измерената инфлация от 01.01.2014 г. до 30.09.2023 г. по данни и калкулатора на НСИ е 41,9 %.

На следващо място, в Държавен вестник, бр. 106 от 22.12.2023 г. е обнародван Закона за изменение и допълнение на Закона за местните данъци и такси, като са направени промени в текстовете, регламентиращи патентния данък. Изискването лицата да декларират патентна дейност ако оборотът им за предходната година не надвишава 50 000 лв. е променен на 100 000 лв. и се разширява обхватът на лицата, упражняващи патентна дейност с юридически лица, притежаващи заведения за хранене и развлечения.

Горепосочените изменения и допълнения налагат актуализиране на Наредба 14 за определяне размера на местните данъци на територията на община Елхово на ОбС – Елхово.

**2. Цели, които се поставят с приемането на Наредба за изменение и допълнение на Наредба № 14 за определяне размера на местните данъци на територията на община Елхово.**

Целта на проекта е синхронизиране на разпоредбите на наредбата и действащото законодателство, съгласно чл. 8 от Закона за нормативните актове, който гласи, че всеки общински съвет може да издава наредби, с които да урежда съобразно нормативните актове от по - висока степен неуредени от тях обществени отношения с местно значение.

Друга цел, която се поставя е усъвършенстване и актуализиране на Наредбата с оглед спазване изискванията на нормативната уредба в страната и подобряване административното обслужване на гражданите.

**3. Финансови средства, необходими за прилагането на Наредба за изменение и допълнение на Наредба № 14 за определяне размера на местните данъци на територията на община Елхово.**

За прилагането на наредбата не са необходими допълнителни финансови средства от бюджета на Община Елхово.

**4. Очаквани резултати от прилагането на Наредба за изменение и допълнение на Наредба № 14 за определяне размера на местните данъци на територията на община Елхово.**

Очакваните резултати от прилагане на проекта на наредба са:

1. Усъвършенстване административното обслужване на гражданите.

2. Подобряване работата по прилагането на Наредба № 14.

3. Разпоредбите на наредбата да отговарят в пълна степен на изискванията на действащата нормативната уредба на Република България.

 4. По – висока събираемост на местните приходи.

**5. Анализ за съответствие с правото на Европейския съюз.**

Предлаганият проект на наредба е подзаконов нормативен акт, поради което е разработен в съответствие с действащата нормативна уредба на Република България, така и на европейското законодателство.

**Във връзка с чл. 26, ал. 4 от Закона за нормативните актове, в 30 – дневен срок от публикуване на настоящото обявление на интернет страницата на общината и на стената за обществен достъп в сградата на общинска администрация, Община Елхово приема предложения и становища относно проекта на Наредба за изменение и допълнение на Наредба № 14 за определяне размера на местните данъци на територията на община Елхово на e–mail: obshtina@elhovo.bg или в Центъра за административно обслужване в сградата на Община Елхово, ул. „Търговска” № 13.**